b'\n_START_ARTICLE_\nRazbojnik Ceferin\n_START_SECTION_\nOpis lika\n_START_PARAGRAPH_\nCeferin je stra\xc5\xa1ni razbojnik, ki stra\xc5\xa1i ljudi po mestu. Ko se on prika\xc5\xbee, se takoj spraznijo vse ulice in mesto postane prazno. Po mnenju ljudi, je Ceferin najstrahovitej\xc5\xa1i razbojnik tega sveta. Tako stra\xc5\xa1en je zato, ker ima kamen namesto srca. In ta kamen ni topel kot navadno srce, ampak je zelo mrzel. Ceferin divja po mestu in ljudem krade dobrine. Ko sli\xc5\xa1i, da ima Zvezdica Zaspanka zlate lase, jo zvabi v svojo hi\xc5\xa1o, kjer naj bi ni\xc4\x8d hudega slute\xc4\x8d prespala no\xc4\x8d, on pa bi ji medtem postrigel lase. Ko ga Zvezdica Zaspanka zmerja zaradi nereda v njegovi hi\xc5\xa1i in njegove slabe osebne higiene, ji Ceferin pove, da je to zato, ker ima kamen namesto srca. Pove ji tudi, da kadar je sam mu je zelo dolg\xc4\x8das, saj ne sli\xc5\xa1i nobenega tiktakanja v prsih. Ko mu Zvezdica Zaspanka predlaga naj napi\xc5\xa1e pismo mami, da mu po\xc5\xa1lje glavnik, ji pove, da ne zna napisati besede ljuba. Zvezdica Zaspanka ga zato prime za roko in skupaj v prah na steni napi\xc5\xa1eta besedo ljuba. Takoj, ko to napi\xc5\xa1eta do konca, za\xc4\x8dne tiktakati Ceferinovo srce. Zelo je sre\xc4\x8den in tako vesel, da Zvezdico Zaspanko poljubil na \xc4\x8delo. Nato se odlo\xc4\x8di, da mami ne bo pisal, ampak se bo kar preselil nazaj k njej, saj je sama, stara in bete\xc5\xbena. Ob toplini, ki jo \xc4\x8duti v prsih, se tudi odlo\xc4\x8di, da ne bo ve\xc4\x8d razbojnik, ampak bo do ljudi prijazen in jim bo pomagal, ko bodo to hoteli.\n_START_SECTION_\nUmestitev lika - kratka vsebina\n_START_PARAGRAPH_\nZvezdica Zaspanka mora zaradi slabe razvade, zamujanja, za kazen na Zemljo. Na nebo se lahko vrne \xc5\xa1ele, ko doka\xc5\xbee, da je dovolj pametna. Zvezdica Zaspanka je zelo \xc5\xbealostna ker mora oditi in se lo\xc4\x8diti od sestric zvezdic in Botra Meseca. Ko jo Komet Repatec pripelje na Zemljo, se Zvezdica Zaspanka znajde sama med neznanimi ljudmi. Pot jo vodi \xc4\x8dez semenj ki poteka ravno takrat in jo pripelje do gospoda, ki za dva solda ponuja mo\xc5\xbenost, da skozi daljnogled sveta vidi\xc5\xa1 Mesec \xc4\x8disto od blizu. Ker si Zvezdica Zaspanka to zelo \xc5\xbeeli, denarja pa nima, mu dovoli, da ji za pla\xc4\x8dilo odtrga en zlat las. Vse to pa vidi in sli\xc5\xa1i razbojnik Ceferin, ki se odlo\xc4\x8di, da bo Zvezdico Zaspanko zvabil v svoj brlog, ji odrezal lase in tako obogatel. Ker pa je Zvezdica Zaspanka preve\xc4\x8d zaupljiva, res odide z njim. Ko groznemu razbojniku Ceferinu, ki se ho\xc4\x8de polastiti bogastva njenih zlatih las, zavoljo njene nedol\xc5\xbene dobrote pri\xc4\x8dne biti srce namesto kamna, pa jo komet Repatec odpelje nazaj na nebo. Nauk zgodbe je, da z dobroto, \xc4\x8disto mislijo in ljubeznijo lahko premagamo zlo.\n_START_SECTION_\nPrimerjava z drugimi liki\n_START_PARAGRAPH_\nRazbojnika Ceferina lahko primerjamo z razbojnikom Matajem in Cefizljom._NEWLINE_Razbojnik Cefizelj je grozanski razbojnik, ki naj bi zadu\xc5\xa1il \xc5\xbee sedem ljudi in tri \xc5\xbeenske. Zelo rad prihaja Butalskemu policaju pred nos in ga izziva s svojimi domiselnimi idejami. Pravzaprav Cefizelj sploh ni tako slab in hudoben, le Butalci ga imajo za takega, ker ima ve\xc4\x8d pameti kot oni sami. V ilustracijah je sicer upodobljen kot nevaren, a prebrisan razbojnik. V ve\xc4\x8dini ilustracij ima na glavi kapo in je zanemarjen ter neobrit._NEWLINE_Razbojnik Mataj pravzaprav tolovaj Mataj je problemati\xc4\x8dni junak. Njegova akcija je v celoti odvisna od situacije, v kateri se je zna\xc5\xa1el. Njegova zgodba se pravzaprav dopolni, ko dobi nazaj pismo \xe2\x80\x93 nadaljevanje je le \xc5\xa1e zgodba o Mataju in njegovi pokori. Mataj je \xc4\x8disto moderni romaneskni oziroma zgodbovni junak, ki sam zavestno poganja svojo lastno akcijo do njene dopolnitve.\n_START_SECTION_\nO avtorju\n_START_PARAGRAPH_\nFran Mil\xc4\x8dinski Je\xc5\xbeek je bil slovenski satirik, mladinski pisatelj, igralec, re\xc5\xbeiser, humorist, pesnik in \xc5\xa1ansonjer. Rodil se je 14. december 1914 v Ljubljani, umrl pa je 27. februar 1988 prav tako v Ljubljani. Bil je eden najbolj vsestranskih slovenskih umetnikov 20. stoletja. V njegov spomin RTV Slovenija vsako leto podeljuje Je\xc5\xbekove nagrade. Njegov psevdonim izhaja iz zabavlja\xc5\xa1kega tandema Je\xc5\xbeek in Jou\xc5\xbeek, v katerem je nastopal na za\xc4\x8detku svoje kariere. Leta 1975 je prejel Pre\xc5\xa1ernovo nagrado za \xc5\xbeivljenjsko delo. Njegov o\xc4\x8de je pisatelj Fran Mil\xc4\x8dinski (avtor knjige Butalci), starej\xc5\xa1i brat Janez Mil\xc4\x8dinski (strokovnjak za sodno medicino), mlaj\xc5\xa1i brat Lev Mil\xc4\x8dinski pa je bil priznan slovenski psihiater. Njegova \xc5\xbeena je bila Jana Mil\xc4\x8dinski, pisateljica. Njegova sinova sta Matija Mil\xc4\x8dinski, re\xc5\xbeiser, in Matev\xc5\xbe Mil\xc4\x8dinski, strojni in\xc5\xbeenir. Njegov vnuk je Ju\xc5\xa1 Mil\xc4\x8dinski, viden improvizator in organizator projekta impro liga.\n_START_SECTION_\nZanimivosti\n_START_PARAGRAPH_\nZvezdica Zaspanka je prva slovenska radijska igra za otroke. Napisal jo je Frane Mil\xc4\x8dinski - Je\xc5\xbeek in zanjo leta 1952 prejel Levstikovo nagrado._NEWLINE_Zvezdica Zaspanka v prvi igri je bila Alenka Svetelova, ena od zvezd je postala velika dama slovenskega filma Mila Ka\xc4\x8di\xc4\x8deva. Boter Mese\xc4\x8dek, ki zvezdico po\xc5\xa1lje na dolgo pot na zemljo, je bil s svojim zna\xc4\x8dilnim glasom Nace Simon\xc4\x8di\xc4\x8d, kot izklicevalec na sejmu pa se je pojavil celo Stane Sever._NEWLINE_Zvezdica Zaspanka je med najbolj priljubljenimi otro\xc5\xa1kimi liki in pravljicami pri nas. Ilustrirana izdaja obsega 22 dvostranskih ter ve\xc4\x8d manj\xc5\xa1ih ilustracij. Knjiga izhaja v kar petih razli\xc4\x8dnih izdajah obenem in sicer v neskraj\xc5\xa1anem besedilu, primernem za starostno stopnjo od 6. leta dalje, v prirejenem, skraj\xc5\xa1anem besedilu, primernem za starostno stopnjo od 1. do 6. leta starosti in v angle\xc5\xa1kem prevodu.'